Jegyzőkönyv

Készült Bezenye Községi Önkormányzat 2023. évi közmeghallgatásán 2023. október 17-én a Papréti Kultúrház nagytermében.

Jelen vannak a jelenléti íven felsoroltak.

Márkus Erika polgármester köszönti a képviselő-testület éves közmeghallgatásán megjelenteket, az ülést 18:07 órakor megnyitja. Megállapítja, hogy a képviselő-testület határozatképes, mivel a 7 képviselőből 4 fő jelen van.

Elmondja, hogy a képviselő-testület évente legalább egyszer előre meghirdetett időpontban közmeghallgatást tart, melyen a helyi lakosság és a helyben érdekelt szervezetek képviselői helyi közügyeket érintő kérdéseket és javaslatot tehetnek. Tájékoztatja a megjelenteket, hogy az elhangzott javaslatra, kérdésre a közmeghallgatás végén vagy legkésőbb tizenöt napon belül kell választ adni. A közmeghallgatás során a polgármester beszámol a falu gazdasági helyzetéről, ezt követően az állampolgárok és a helyben érdekelt szervezetek képviselői közérdekű kérdéseket és javaslatokat intézhetnek a Képviselő-testület tagjaihoz.

Beszámolóját azzal kezdi, hogy négy év telt el az önkormányzati választások óta. Az eltelt idő nehézségek közepette telt, hisz tudják, hogy a „COVID” járvány, a háború nem mindennapi feladatok elé állította az országot, és az önkormányzatokat. Ennek ellenére elmondhatja, hogy a költségvetés tervezés idén is pozitív reményekkel indult, hiszen az önkormányzat költségvetése jelentős pályázati forrásokra, támogatásokra és saját megtakarításokra támaszkodhatott. A falu fejlődése érdekében minden lehetséges intézkedést megtett, megtettek Képviselőtársaival együtt, és a jövőben is így lesz, hiszen ezért választották meg őket. 2019 őszén a falu lakossága a fejlődésre szavazott és ők ennek megfelelően dolgoznak. A kemény munkájuk, fegyelmezett gazdálkodásuk eredményeként nem görgetnek már adósságot, nincs lejárt határidejű tartozása a községnek! A költségvetés, a gazdasági helyzet stabil és erős. Tevékeny és termékeny egy éveket tudhatnak maguk mögött, és ez a tudat örömmel tölti el őket. A pályázatok egymásba érnek, ezért kicsit tágabb kitekintőt ad a lakosságnak a falu fejlődéséről, gazdasági helyzetéről. Sikereik minden nyitott szemű ember előtt nyilvánvalók: Közösségük elért eredményei vármegyei szinten is kimagaslóak. Számos fórumon méltatják településüket, és az itt lakó emberek által elért eredményeket. Községük a gazdasági nehézségek ellenére is töretlenül épül és szépül a bezenyei emberek kitartásának, igazságszeretetének és a közösen elvégzett munkának köszönhetően.

Köszöni támogatásukat, segítségüket és a sok közös munkát, amely egységbe kovácsolta a falut, és jövőképet adott Bezenyének. Azt gondolja, mindenki tudja, honnan indultak el 2019. októberében. A kemény munka idén sem maradt el, ennek köszönhetően több sikeres pályázatot nyújtottak be, melyek segítségével rendkívüli fejlesztéseket sikerült megvalósítaniuk a faluban. Az önkormányzat a pályázatokhoz jelentős önerőt biztosít, sőt van olyan fejlesztés, amely 100 százalékban saját forrásból valósulhatott meg.

A polgármesteri hivatal épületének tetejét 2020-ban felújították, majd megkezdték a hivatal épületének felújítását is, melyet idén be is tudtak fejezni. Megújult a homlokzat, és a belső terek is megszépültek. 2023-tól a hivatal méltó környezetben fogadja az ügyfeleket, amely jelképe a falu lendületes fejlődésének is. Ügyintézőik tisztelettel és segítséggel fordulnak a hivatalba érkezőkhöz, ezért a falu lakói bizalommal keresik fel a munkatársakat.

A falu karbantartásáról elmondja, hogy az önkormányzat fontosnak tartja a közterületek és a falu környezetének rendben tartását. Kollégáik példaértékű munkájának eredménye tükröződik településükön. A művelődési ház és a hivatal környezetét új fűnyíró traktorral tudják rendben tartani, melyet szintén pályázati forrásból tudtak beszerezni. Az önkormányzat nagy egybefüggő területeinek karbantartására sikerült egy Husqvarna traktort beszerezni, mellyel egyszerűbbé vált a zöldterület gondozása és a téli hóeltakarítás.

A beszámolót azzal folytatja, hogy az önkormányzat kiemelten foglalkozik az itt élők szociális helyzetével. Fontos számukra az, hogy az itt élők biztonságban és megbecsülésben érezzék magukat. Különböző lehetőségeket biztosítanak az itt élők megsegítésére. Támogatják a családok lakhatását, hozzájárulnak a gyógyszerköltségekhez, a gyermekes családok óvoda- és iskolakezdéséhez. A Bursa ösztöndíjrendszerhez is csatlakoztak, mely a fiatalok felsőoktatásának finanszírozásában nyújt segítséget. Minden évben pályáznak a szociális tüzelőre, hogy a nehéz helyzetben lévő családokat ezzel is segíteni tudják. Lakossági lomtalanításokat szerveznek, mely a mai napon is zajlik. A lomtalanítást a polgárőrök segítik. A múlt éven a vasat kiválogatták, elszállították, és a vasért kapott összeget jótékony célra fordították. Megrendezték az idősek napját, és a 2023. évi idősek napjára is nagyon készülnek, amely a november 17-én lesz. Kéri a 65 év felettieket, vegyenek részt ezen az eseményen is. Ígéri, hogy nagyon színvonalas műsort láthatnak majd. Az önkormányzat és az egyházközség közösen köszönti és megajándékozza a község 90, 95. életévét betöltött lakóit. Többször szerveztek jótékonysági gyűjtést is. Gyűjtöttek a horvátországi földrengés károsultjainak, az ukrajnai háború menekültjeinek, és egyéb rászoruló csoportoknak. Süti gyűjtést is szerveztek a mosonmagyaróvári menekültszállón élő, Ukrajnából menekült gyermekek és nők karácsonyának szebbé tételéhez. Köszöni az önzetlen segítségét mindenkinek. Itt is megmutatkozott hogy ami egynek lehetetlen, azt a közösség ereje véghez tudja vinni. És ne feledjék: a jóság olyan, mint a bumeráng, ha eldobod, visszajön hozzád.

Látványosan épül a várva várt bölcsőde, melyet jövőre már át is tudnak adni a legkisebbeknek, ezzel is támogatva a munka világába visszatérő édesanyákat. Bölcsődéjük egy olyan ékszere lesz a falunak, mely szimbolizálja azt a nagyléptékű fejlődést, melyet 4 év alatt elértek. A Magyar Falu Program pályázati forrásából az Óvoda új kerítést kapott, mert a régi már elavult és balesetveszélyes volt.

A háziorvosi, védőnői szolgálat fejlesztésével kapcsolatosan elmondja, hogy 2020-ban orvosi eszköz beszerzését sikerült megpályázniuk, így a háziorvosi és védőnői szolgálat eszközei bővültek ultrahang dopplerrel, EKG berendezéssel, szűrő-audiométerrel, valamint egy notebookkal. Az idei évben elkészült a háziorvosi és védőnői szolgálat előtti parkoló is, biztosítva ezzel a tanácsadásra, rendelésre érkezők biztonságos parkolását és az óvodás gyermekek biztonságát.

Az önkormányzat 2020-ban létrehozta a tanyagondnoki szolgálatot, melyhez beszereztek egy kisbuszt, a faluban élők megelégedésére, segítve a papréti lakosság eljutását a háziorvoshoz, és a betegek bejutását a szakrendelésekre. Továbbá szállítják rendezvényekre az iskolásokat, a nyugdíjasokat és egyéb csoportokat.

A Magyar Falu Program segítségével megújították a Bezenyei Művelődési Ház homlokzatát és ablakait, majd az eszközbeszerzésben is fejlesztést tudtak megvalósítani. A LEADER Egyesület pályázati forrásának segítségével megújult a színpad új függönyökkel, fény- és hangtechnikával, a nézőtér 150 db új székkel. A szervezési munkálatokat egy új laptop segíti.

Az idei évben az épület vizesblokkjai és aulája került felújításra és akadálymentes mosdó került kialakításra.

TOP\_PLUSZ pályázati forrást nyertek az élhető települések forrásból, így hamarosan meg tudják újítani a Művelődési Ház tetejét, és napelem is kerül az épület tetőzetére. Közösségszervezőt alkalmaznak, akinek jelentős szerepe van a horvát nemzetiségi kultúra művelésében, illetve minden kulturális esemény szervezése így értő kezekbe kerülhetett. A rendezvényeik, gyermektáboraik színvonalának emeléséhez is többször sikerült pályázati forrást találniuk, a résztvevők, a családok és a lakosság megelégedésére. Bezenyén igyekeznek ápolni és feleleveníteni a régmúlt idők hagyományait, melyek részei voltak a falu múltjának. Az idei évben is több sikeres rendezvényt szerveztek, mint a Tájház avató, a bölcsőde alapkőletétele, hivatal átadó, falunapok, „Bezenyéért emlékérem” átadás és sorolhatnának még a kisebb-nagyobb eseményeket.

A Papréti Kultúrház felújítása is befejeződött, több évtizednyi elmaradást hoztak be. Korszerű ablakokra cserélték a régieket, felújították a vízvezetékrendszert és a vizesblokkokat, így újult meg a közösség háza. Az épület ünnepélyes átadása a papréti búcsú ünnepéhez kapcsolódóan méltó keretek között történt meg. Paprét településrész gazdagabb lett egy új játszótérrel is, az itt élők nagy örömére. Természetesen a tavasszal a lakók kérésének eleget téve padokat helyeznek ki a közterületekre Papréten és Bezenyén is.

Az államtól visszaigényelték a papréti utak tulajdonjogát, így azok fejlesztése is megkezdődhet a közeljövőben. A papréti telekrészeket is megkapták az államtól, melyen építési telkek kialakítását tervezik. A papréti agyaggödör és a halastó is az önkormányzat tulajdonába került. Ezekkel az intézkedésekkel az önkormányzat szintén a település vagyonát növelte. Jelenleg a Lajta horgászegyesületnek van halászati joga a tóra, és az egyesület is tartja rendben.

Az útépítésekkel kapcsolatosan elmondja, hogy megújították a Petőfi és a Dózsa utcák burkolatát, melyre évtizedek óta vártak az ott lakók. TOP\_PLUSZ pályázati forrásból hamarosan felújításra kerül a Kossuth utca, továbbá a Petőfi utcát a Jókai utcával összekötő útszakasz. A Pozsonyi utca, valamint a templom környékének csapadékvíz elvezetését is ebből a forrásból valósítják meg, így megelőzhető lesz a pincék beázása a nagyobb esőzések idején. Ezen felújítások a lakók régi álmát váltják majd valóra. Nem felejtkeztek meg a még fel nem újított néhány utcáról sem. A felújítások előkészületi munkálatai már megtörténtek, a megfelelő pályázat kiírásakor azonnal beadásra kerülnek.

A Magyar Falu Program pályázati forrásának segítségével kialakítottak a sportpálya mellett egy új játszóteret, és átadták a gyermekek, a szülők, az iskolások és tanáraik nagy örömére. TOP\_PLUSZ pályázati forrásból hamarosan a sportpálya területén kialakítanak egy fedett közösségi teret, segítve ezzel a közösségi rendezvényeket, iskolai események lebonyolításának is teret adva.

A temetőben 455m2 térkő burkolatot alakítottak ki a közlekedés megkönnyítésére, továbbá, hogy az idősebbek számára csökkentsék a balesetveszély kockázatát. Kialakításra került egy sírkert, ahol a régi, értékes sírokat helyezték el. Jelenleg a kerítés felújítása zajlik, melyet Mindenszentek napjára szeretnének befejezni. Terveik között szerepel a ravatal felújítása, pályázati forrás segítségével. Kiemelten fontos feladatnak érzik, hogy elhunyt szeretteik méltó helyen nyugodhassanak.

A Tájház felújításához elsőként szakértői véleményt készíttettek, majd teljes felújításon esett át az épület, mely a falu népi értéktára, és turisztikai szempontból is jelentős a szerepe. Sikeres volt a Tájházuk avatóünnepsége is. Rendszeres a látogatottsága, elsősorban csoportok keresik fel. A Tájház mögött helyi piac kialakítására nyertek pályázati forrást a TOP\_PLUSZ keretén belül, melynek során kialakítanak egy termelői piacteret, és ugyanitt vizesblokk is kialakításra kerül. A piacozáson túl különböző kézműves, honismereti és egyéb foglalkozásokat is lehet majd tartani a fedett épületben. Nagy büszkeséggel tölti el, hogy tájházuk az idei évben bekerült a Szigetközi értéktárba. A Tájház mögött egy új és felújított játékokból álló játszóteret is sikerült megvalósítani a kicsiknek.

Az összes általuk megvalósított és folyamatban lévő projekttel, az államtól megszerzett területekkel együtt, a 4 év alatt több, mint 800 millió forinttal gyarapodott a falu vagyona.

Megköszöni a képviselő-testület és a hivatali apparátus munkáját. Kéri, hogy forduljanak hozzá, képviselő-társaihoz vagy munkatársaihoz bizalommal. Kéri a lakosságot, hogy fogjanak össze. Ha úgy látják, valaki bajban van, jelezzék, akár névtelenül is. Eddig elért eredmények is bizonyítják, hogy számukra az a legfontosabb, hogy minden itt élő jól érezze magát. Köszöni mindazoknak a munkáját, akik a mindennapi feladatok megoldásában segítségükre voltak, s támogatják törekvéseiket.

Kéri a jelenlévőket, hogy mondják el észrevételeiket, tegyék fel kérdéseiket hozzá, a jegyzőhöz és a képviselő-testület tagjaihoz.

Kéri, hogy mindenki röviden, tömören fogalmazza meg a kérdéseit és igyekeznek röviden válaszolni, hogy mindenki szóhoz juthasson.

A lakosság megtapsolja a beszámolót.

Salamon Ferenc helyi lakos szót kér, és megköszöni a polgármesternek, amit a faluért tettek.

A polgármester felkéri Schmatovichné Radits Klaudia közművelődési szakembert, hogy mondjon pár szót.

A közművelődési szakember elmondja, hogy nem is gondolták, hogy ennyi minden belefér az idei évbe. Még tartogatnak meglepetéseket az év végéig. November 17-én idősek napja lesz, melyre szeretettel várják az érintetteket. Nyugi nagyi címmel a Mosonmagyaróvári Rendőrkapitányság szervez egy programsorozatot bűnmegelőzés céljából. Hamarosan megjelenik a Bezenye Hangja újság, és még lesz hozzá egy meglepetés. Behon Istvánné Marika néni végigjárta, fotózta a falut, bezenyei naptárral tudnak kedveskedni novemberben. Az adventi hétvégéket idén is szervezik, az újság hátulján lesznek az időpontok. A művelődési ház jövőre megújulva, nagy lendülettel fog működni. Köszöni a polgármesternek és a képviselőknek a pozitív hozzáállást ahhoz, hogy segítik, hogy mindenki jobban érezhesse magát.

Csontos Antalné helyi lakos megköszöni a Papréti Nyugdíjas Klub nevében is a Művelődési Házban kapott lehetőségeket, rendezvényeket.

Kammerhofer Róbert horvát helyi nemzetiségi elnök szót kér, és elmondja, hogy sajnálja, hogy ilyen foghíjas a testület. Első kérdése, hogy a Papréti Kultúrház felújítása 13,5 millió forintos költségvetéséhez képest a pótmunka összege meghaladta a projekt 50%-át. Mi ennek az oka?

A polgármester elmondja, hogy egyszerű oka van. A pályázati forrás adott volt, annyi fért bele, amennyi. Menet közben fel kellett törni a burkolatot, mert a teljes vízvezeték rendszert fel kellett újítani. Amire nem volt pályázati forrás. Felújítás közben derült ki, hogy mi még a probléma. Régi épületek felújításánál ez gyakorta előfordul.

Kammerhofer Róbert elmondja, hogy a pénzügyi bizottsági ülésen részt vett, felkéri Szakos Géza képviselőt, aki szintén jelen volt, hogy tájékoztassa a jelenlévőket a valós helyzetről. Miért kellett újra feltörni a burkolatot?

Szakály Jánosné közbeszól, hogy nem törték újra fel. A régit törték fel felújítás közben, ami 40 éves volt már.

A polgármester azt válaszolja, hogy elnök úr nem volt jelen a munkafolyamatoknál, bár kikérte a teljes pályázati anyagot, abban olvashatta, hogy mi miért történt.

Szakos Géza képviselő elmondja, hogy a polgármester „showműsorát” nem akarja elrontani. Az elmúlt időszakban történt hasonló esetekről részletesen kifejtette véleményét a képviselő-testületi üléseken. A jegyzőkönyvekben szerepel, olvassák el. Szerinte nem ez az egyetlen olyan projekt, ami sokkal többe került, mint amennyibe kellett volna.

Kammerhofer Róbert elmondja, hogy arra is választ szeretne kapni, hogy a vállalkozó nem fejezte be időben, húzta az átadás időpontját. Miért?

A polgármester azt válaszolja, hogy inkább itt az a kérdés, hogy elnök úr projektjében 35 millió forintot vissza kell fizetnie az önkormányzatnak. Az hogy lehet? A jelenlegi önkormányzat tisztességgel végrehajtott minden feladatot, az irányító hatóságok elfogadták az elszámolásokat. Az önkormányzatnak volt olyan önrésze a jó gazdálkodásból kifolyólag, hogy méltó környezetet tudott létrehozni.

Hajnal László helyi lakos hozzáfűzi, hogy a beszámoló alatt kivetített képeken láthatók a különbségek.

Nusser György helyi lakos kérdezi Kammerhofer Róberttől, hogy hova tűntek a milliók az ő gazdálkodása alatt?

Martinschich Mihály helyi lakos azt kérdezi, hogy lehet, hogy elnök úr itt ül nyugodtan, és most úgy tesz, mintha a polgármestersége idején mindent megtett volna, és most aggódik a faluért.

Kammerhofer Róbert nem válaszol, hanem folytatja a kérdéseit. Elmondja, hogy a tavalyi közmeghallgatáson kérdezte, mennyit költött az önkormányzat „sztárügyvédekre”, amikor az ő testületét hűtlen kezeléssel, sikkasztással vádolták.

Márkus Erika polgármester elmondja, hogy akkor is megválaszolta, hogy folyamatban lévő ügyről nem kíván nyilatkozni. Egyébként az egyik ügy még jelenleg is folyamatban van. A másik ügyből kifolyólag az önkormányzat 50 millió forint összegű kompenzációt kapott, tehát bevétele keletkezett. Ő arra lenne kíváncsi, hogy a nemzetiségi önkormányzat mennyit költött arra, hogy a jelenlegi testületet perbe fogja.

Kammerhofer Róbert indulatosan ismét megkérdezi, hogy mennyibe került az ügyvéd, a jogi képviselő díjazása.

A polgármester elmondja, hogy erre itt, helyben nem tud válaszolni, de felkéri a kollégákat, hogy nézzenek utána. 15 napon belül megválaszolják a kérdést.

Paré Veronika helyi lakos szót kér, és megköszöni az önkormányzat munkáját. Kérdezi, hogy lehet-e egy kicsit több rendőri vagy polgárőr jelenlét a papréti településrészen.

A polgármester elmondja, hogy jelezni fogja a Polgárőrségnek, hogy járőrözzenek arra többet, bár így is rendszeresen, gyakran bejárják azt a környéket.

Kammerhofer Róbert ismét szót kér, és elmondja, hogy Nusser úr kérdezte, hogy mennyi kára keletkezett az önkormányzatnak őmiatta a szennyvíztisztító felé vezető úttal kapcsolatosan. Ő inkább arra vár választ, hogy ki „kapargatta meg” ezt a lezárt pályázatot.

A polgármester azt válaszolja, hogy nem tudja.

Kammerhofer Róbert következő kérdése a Fakt AG-vel kapcsolatos. Állítólag csődbe ment a vállalkozás. Mit tett az önkormányzat annak érdekében, hogy befolyjon a követelés?

A polgármester elmondja, hogy a jegyző minden lehetséges jogi lépést megtett.

Wiegerné Mészáros Erika jegyző elmondja, hogy az esseni járásbíróságnál indult el a csődvédelmi eljárás. A jelzálogjogot bejegyeztették az ingatlanokra, a követelést bejelentették a felszámoló felé.

Csontos Antalné helyi lakos kérdezi, hogy a bicikliúttal tud-e valamit kezdeni az önkormányzat. Az útkaparóháztól a temetőig elég rossz állapotban van.

A polgármester azt válaszolja, hogy utánanéznek, és jelzik a közútkezelő felé.

Nusser György helyi lakos ismét Kammerhofer Róberthez fordul, és azt mondja, hogy most már fejezze be, amit művel és most már ne induljon a választásokon.

A polgármester rendre utasítja a hangoskodókat, és kérdezi, hogy van-e még valakinek kérdése a polgármester vagy a képviselők felé.

Mivel több kérdés, észrevétel nem érkezett, Márkus Erika polgármester megköszöni a részvételt, és a közmeghallgatást 19:10 órakor bezárja.

Márkus Erika Wiegerné Mészáros Erika

polgármester jegyző